Stillehavsøsters: 150.000 kroner er på vej til østersfiskeriet i Vadehavet. Det er fiskeriminister Eva Kjer Hansen (V), som har sat pengene af til at oprette et østersmodtagecenter ved Vadehavet. Centeret skal fungere som et sted, hvor fiskerne kan få taget lokale prøver af deres fangst, men også udnytte østersfiskeriet kommercielt.

- Med modtagecenteret forbedrer vi mulighederne for østersfiskeri i Vadehavet, og sammen med Oplevelsescenter for Østersturisme ved Limfjorden skaber vi en samlet fortælling om skaldyrsturisme i Danmark – fra Limfjorden i nord til Vadehavet i syd, fortæller fiskeriminister Eva Kjer Hansen (V) i en pressemeddelelse.

Det bliver Foreningen Muslingeerhvervet, der skal etablere lokalerne, der altså også skal tiltrække besøgende med interesse for østersfiskeri. Midlerne må ikke bruges til prøvetagninger, da det er erhvervet selv, der betaler for dette i lignende centre andre steder i Danmark.